CELEX: 22015D2292
Language: sk
Date: 2015-11-19 00:00:00
Title: Rozhodnutie Spoločného výboru pre poľnohospodárstvo č. 2/2015 z 19. novembra 2015 o zmene dodatkov 1 a 2 k prílohe 9 k Dohode medzi Európskym spoločenstvom a Švajčiarskou konfederáciou o obchode s poľnohospodárskymi výrobkami [2015/2292]

9.12.2015   
            
            
               SK
            
            
               Úradný vestník Európskej únie
            
            
               L 323/29
            
         ROZHODNUTIE SPOLOČNÉHO VÝBORU PRE POĽNOHOSPODÁRSTVO č. 2/2015
   z 19. novembra 2015
   o zmene dodatkov 1 a 2 k prílohe 9 k Dohode medzi Európskym spoločenstvom a Švajčiarskou konfederáciou o obchode s poľnohospodárskymi výrobkami [2015/2292]
   SPOLOČNÝ VÝBOR PRE POĽNOHOSPODÁRSTVO,
   so zreteľom na Dohodu medzi Európskym spoločenstvom a Švajčiarskou konfederáciou o obchode s poľnohospodárskymi výrobkami, a najmä na jej článok 11,
   keďže:
   
               (1)
            
            
               Dohoda medzi Európskym spoločenstvom a Švajčiarskou konfederáciou o obchode s poľnohospodárskymi výrobkami (ďalej len „dohoda“) nadobudla platnosť 1. júna 2002.
            
         
               (2)
            
            
               Prílohou 9 k tejto dohode sa majú uľahčiť a podporiť bilaterálne obchodné toky ekologických produktov s pôvodom v Európskej únii a vo Švajčiarsku.
            
         
               (3)
            
            
               Podľa článku 8 prílohy 9 k dohode pracovná skupina pre „ekologické produkty“ preskúma každú otázku týkajúcu sa prílohy 9 a jej vykonávania a formuluje odporúčania pre Spoločný výbor pre poľnohospodárstvo. Táto skupina sa stretla, aby preskúmala najmä rozsah pôsobnosti prílohy. Rozsah pôsobnosti prílohy 9 je vhodné rozšíriť na víno a kvasnice vzhľadom na rovnocennosť ustanovení Švajčiarska a Európskej únie v tejto oblasti. Okrem toho by sa mal vypustiť obsah dodatku 2, pretože Švajčiarsko zmenilo svoje právne predpisy v oblasti označovania ekologického spôsobu výroby krmív a prijalo ustanovenia v súlade s právom EÚ. Pracovná skupina výboru odporučila, aby sa v tomto zmysle upravili dodatky k prílohe 9.
            
         
               (4)
            
            
               Dodatky 1 a 2 k prílohe 9 by sa preto mali zmeniť,
            
         ROZHODOL TAKTO:
   Článok 1
   Dodatky 1 a 2 k prílohe 9 k Dohode medzi Európskym spoločenstvom a Švajčiarskou konfederáciou o obchode s poľnohospodárskymi výrobkami sa nahrádzajú textom uvedeným v prílohe k tomuto rozhodnutiu.
   Článok 2
   Toto rozhodnutie nadobúda účinnosť 31. decembra 2015.
   
      V Berne 19. novembra 2015
      
         
            Za Spoločný výbor pre poľnohospodárstvo
         
         
            Vedúca delegácie Európskej únie
         
         Susana MARAZUELA-AZPIROZ
         
            Predseda a vedúci švajčiarskej delegácie
         
         Adrian AEBI
         
            Tajomník výboru
         
         Thomas MAIER
      
   
   
      PRÍLOHA
      „
            DODATOK 1
            
               Zoznam aktov uvedených v článku 3 týkajúcich sa poľnohospodárskych výrobkov a potravín získaných podľa ekologického spôsobu výroby
            
            Ustanovenia právnych predpisov uplatniteľné v Európskej únii
            
                         
                     
                     
                        Nariadenie Rady (ES) č. 834/2007 z 28. júna 2007 o ekologickej výrobe a označovaní ekologických produktov, ktorým sa zrušuje nariadenie (EHS) č. 2092/91 (Ú. v. EÚ L 189, 20.7.2007, s. 1), naposledy zmenené nariadením Rady (EÚ) č. 517/2013 z 13. mája 2013 (Ú. v. EÚ L 158, 10.6.2013, s. 1).
                     
                  
                         
                     
                     
                        Nariadenie Komisie (ES) č. 889/2008 z 5. septembra 2008, ktorým sa ustanovujú podrobné pravidlá implementácie nariadenia Rady (ES) č. 834/2007 o ekologickej výrobe a označovaní ekologických produktov so zreteľom na ekologickú výrobu, označovanie a kontrolu (Ú. v. EÚ L 250, 18.9.2008, s. 1), naposledy zmenené vykonávacím nariadením Komisie (EÚ) č. 1358/2014 z 18. decembra 2014 (Ú. v. EÚ L 365, 19.12.2014, s. 97).
                     
                  
                         
                     
                     
                        Nariadenie Komisie (ES) č. 1235/2008 z 8. decembra 2008, ktorým sa ustanovujú podrobné pravidlá vykonávania nariadenia Rady (ES) č. 834/2007, pokiaľ ide o opatrenia týkajúce sa dovozu ekologických produktov z tretích krajín (Ú. v. EÚ L 334, 12.12.2008, s. 25), naposledy zmenené vykonávacím nariadením Komisie (EÚ) 2015/131 z 23. januára 2015 (Ú. v. EÚ L 23, 29.1.2015, s. 1).
                     
                  Ustanovenia uplatniteľné vo Švajčiarskej konfederácii
            
                         
                     
                     
                        Nariadenie z 22. septembra 1997 o ekologickom poľnohospodárstve a o označovaní ekologických produktov a potravín (nariadenie o ekologickom poľnohospodárstve), naposledy zmenené 29. októbra 2014 (RO 2014 3969).
                     
                  
                         
                     
                     
                        Nariadenie Federálneho ministerstva hospodárstva, vzdelávania a výskumu z 22. septembra 1997 o ekologickom poľnohospodárstve, naposledy zmenené 29. októbra 2014 (RO 2014 3979).
                     
                  Výnimka z režimu rovnocennosti
            
                         
                     
                     
                        Švajčiarske produkty obsahujúce zložky vyrobené v rámci systému konverzie na ekologické poľnohospodárstvo
                     
                  
                         
                     
                     
                        Produkty pochádzajúce zo švajčiarskeho chovu kôz, keď je na zvieratá udelená výnimka ustanovená v článku 39d nariadenia o ekologickom poľnohospodárstve a o označovaní ekologických produktov a potravín (1).
                     
                  
         
            DODATOK 2
            
               Pravidlá uplatňovania
            
            Žiadne.
         “
      
         (1)  (RS 910.18)